# José Leandro Andrade Quiroz

José Leandro Andrade Quiroz (Salto, 22 de novembre de 1901 - Montevideo, 5 d'octubre de 1957) fou un futbolista uruguaià que va competir durant les dècades de 1920 i 1930. Fou un dels primers jugadors negres considerat estrella mundial. Era anomenat la maravilla negra. El seu nebot Víctor Rodríguez Andrade també fou campió del món l'any 1950.

## Primers anys

Andrade va néixer a Salto el 1901 d'una mare argentina (Anastasia Quiroz, també escrita Vázquez). José Ignacio Andrade, que es creu que va ser el seu pare, figurava al seu certificat de naixement com a testimoni. El major Andrade, que tenia 98 anys en el moment del naixement de José Leandro Andrade, havia estat un expert en màgia africana i es creu que era un esclau d'origen africà que havia fugit del Brasil.
De ben petit es va traslladar al barri de Palerm, a Montevideo, on va viure amb una tia.
Abans de la introducció del futbol professional a l'Uruguai va treballar com a músic de carnaval tocant la bateria, el violí i el tamborí, o bé dirigint un grup de timbalers de la comparsa de carnaval Libertadores d'Àfrica. També va treballar com a enllustrador o venent diaris.

## Carrera de jugador
### Carrera de club

Quan era adolescent va jugar al club Misiones de Montevideo. Va jugar tant de defensa com de centrecampista.
A principis de la dècada de 1920 va fitxar pel Bella Vista, on va jugar 71 partits i va marcar set gols. Va ser a Bella Vista on va ser seleccionat per primera vegada per a la selecció nacional.
Més tard va fitxar pel Nacional, amb qui va guanyar quatre campionats uruguaians i tres copes nacionals. El 1930 va fitxar pel Peñarol, on va jugar 88 partits. De jove havia entrenat al Peñarol, però no fou acceptat.

### Carrera internacional

Entre 1923 i 1930 va jugar 34 partits amb la selecció nacional. Va guanyar dues medalles d'or als Jocs Olímpics de París 1924 i Amsterdam 1928 i fou campió del Món a Uruguai 1930 amb la selecció de l'Uruguai. També fou tres cops campió sud-americà els anys 1923, 1924 i 1926.
El 1994 va ser seleccionat per la revista France Football com a número deu en el seu Top-100 de la Copa del Món.

## Reconeixements

A l'Estadi Centenario s'hi va col·locar una placa en honor als seus èxits.

## Mort

Va morir, sense diners i alcohòlic, en un asil de Montevideo als 55 anys.

## Referències

* ↑ «RettaLibros». [Consulta: 13 febrer 2024].
* ↑ «Continental AG - Homepage» (en anglès). .
* ↑ Gumbrecht, Hans Ulrich. In praise of athletic beauty. Harvard University Press, 2006, p. 249–251. ISBN 0-674-02172-X.
* 1 2 3 Abalos, Miguel. «José Leandro Andrade» (en castellà). espaciolatino.com. Arxivat de l'original el 10 July 2011. [Consulta: 8 setembre 2009].
* ↑ Vickery, Tim «Music meets football in South America». BBC Online, 23-02-2009.
* 1 2 Goldblatt, David. «The Rules of the Game: International Football and International Politics, 1900–1934». A: The Ball is Round: A Global History of Football. Viking, 28 September 2006, p. 244–247. ISBN 0-670-91480-0.
* ↑ Galeano, Edward. El fútbol a sol y sombra (en castellà). Siglo XXI, 2006, p. 51, 53, 54. ISBN 968-23-2530-7.
* ↑ Andrews, George Reid «Rhythm Nation». ReVista - Harvard Review of Latin America. David Rockefeller Center for Latin American Studies, Winter 2003.
* ↑ «JOSÉ ANDRADE». World Football Legends. Arxivat de l'original el 7 December 2009. [Consulta: 7 setembre 2009].
* ↑ Pannain, Guilherme. «Andrade, a "Maravilha Negra"» (en portuguès). Trivela.com, 04-11-2008. Arxivat de l'original el 22 February 2009. [Consulta: 9 setembre 2009].
* ↑ «FIFA World Cup Star 1930: Jose Leandro Andrade». ContiSoccerWorld. Continental. [Consulta: 7 setembre 2009].
* 1 2 «Olympedia – José Leandro Andrade». [Consulta: 13 febrer 2024].
* ↑ «France Football's World Cup Top-100 1930–1990». RSSSF. Arxivat de l'original el 6 October 2009. [Consulta: 9 setembre 2009].
* ↑ Murray, Bill. The world's game: a history of soccer. University of Illinois Press, 1998. ISBN 0-252-06718-5.
* ↑ «Before Pelé there was Andrade». The Guardian, 25-05-2014.